II. BESEDILO
Na podlagi prvega odstavka 35. člena Zakona o rudarstvu (Uradni list RS, št. 14/14 – uradno prečiščeno besedilo, 61/17 – GZ, 54/22, 78/23 – ZUNPEOVE, 81/24 in 14/26) Vlada Republike Slovenije izdaja
Uredbo o rudarski pravici za izkoriščanje tehničnega kamna dolomit v pridobivalnem prostoru Červivec 2 v občini Sevnica
I. POGLAVJE
SPLOŠNE DOLOČBE
1. člen
(vsebina)
Ta uredba je rudarski koncesijski akt, ki določa pogoje za podelitev in izvajanje rudarske pravice za izkoriščanje mineralne surovine tehnični kamen dolomit v pridobivalnem prostoru Červivec 2 v občini Sevnica.
2. člen
(koncesijska pogodba)
Ob neskladju med določbami te uredbe in koncesijske pogodbe veljajo določbe te uredbe.
3. člen
(splošni varstveni pogoji in ukrepi)
(1) Nosilec rudarske pravice za izkoriščanje mora med izvajanjem rudarske pravice in opustitvijo izvajanja rudarskih del izpolnjevati tudi vse pogoje po predpisih, ki urejajo ceste, gozdove, varstvo okolja, ohranjanje narave, varstvo voda, varstvo kulturne dediščine, varstvo pred tehničnimi in drugimi nesrečami, ter po drugih predpisih, s katerimi se urejajo rudarska dela.
(2) Poleg izpolnjevanja pogojev iz prejšnjega odstavka mora nosilec rudarske pravice za izkoriščanje zagotoviti tudi:
1. ukrepe, da se predvideni poseg v okolje izvede tako, da je poraba prostora, tal in energije čim manjša;
2. ukrepe, s katerimi se dosega največje mogoče varstvo okolja pred izpustom plinastih, tekočih ali trdnih snovi v zrak, tla, površinske vode ali podtalnico;
3. ukrepe za preprečevanje čezmernega onesnaževanja okolja s hrupom;
4. smotrno izkoriščanje mineralne surovine z uporabo ustrezne sodobne tehnologije;
5. upoštevanje pravil ravnanja, varstvenih režimov, izhodišč in naravovarstvenih pogojev za varstvo naravnih vrednot in ohranjanje biotske raznovrstnosti;
6. ukrepe za zmanjšanje nevarnosti in tveganja za okolje ter ob morebitni ekološki nesreči zaradi posega;
7. ukrepe za zavarovanje vodnih virov, če koncesionar odkrije nahajališče vode;
8. dovozne poti do kraja posega in njihovo primerno ureditev;
9. ukrepe za preprečitev razlitja motornega olja in naftnih derivatov;
10. ukrepe v zvezi s sanacijo in vnovično ureditvijo zemljišč in tal med dejavnostjo in po njej, in sicer tako, da se kar najbolj nadomesti prejšnje okoljsko stanje ali vzpostavi pogoje za novo rabo prostora, v skladu z zahtevami prostorskih aktov, ter
11. ukrepe, da se ne poslabšata stanje tal in voda ter vodni režim.
4. člen
(zagotavljanje varnosti in zdravja pri delu)
Varnost in zdravje pri delu nosilec rudarske pravice za izkoriščanje zagotavlja v skladu z zakonom, ki ureja rudarstvo.
5. člen
(obveznost obveščanja in poročanja)
Nosilec rudarske pravice za izkoriščanje organom in zavodom poroča v skladu s predpisi, ki urejajo rudarstvo, vode, varstvo podzemnih jam, ohranjanje narave in varstvo okolja, ter drugimi predpisi.
6. člen
(obveznost plačila rudarske koncesnine in rezerviranih sredstev za sanacijo)
(1) Nosilec rudarske pravice za izkoriščanje postane zavezanec za plačevanje rudarske koncesnine ter za zagotavljanje in plačevanje rezerviranih sredstev za sanacijo v skladu z zakonom, ki ureja rudarstvo.
(2) Rudarska koncesnina se odmerja, plačuje in usklajuje v skladu z zakonom, ki ureja rudarstvo, in predpisom, ki ureja plačevanje rudarskih koncesnin.
(3) Rezervirana sredstva za sanacijo se zagotavljajo, odmerjajo, plačujejo in usklajujejo v skladu z zakonom, ki ureja rudarstvo, in predpisom, ki ureja plačevanje sredstev za sanacijo.
7. člen
(prenehanje koncesijskega razmerja in koncesijske pogodbe)
Koncesijsko razmerje in koncesijska pogodba prenehata iz razlogov in na način, kakor jih določa zakon, ki ureja rudarstvo.
8. člen
(odvzem rudarske pravice)
Rudarska pravica za izkoriščanje se odvzame iz razlogov in na način, kakor jih določa zakon, ki ureja rudarstvo.
II. POGLAVJE
MINERALNA SUROVINA, PRIDOBIVALNI PROSTOR IN POGOJI, POD KATERIMI SE PODELJUJE RUDARSKA PRAVICA ZA IZKORIŠČANJE
9. člen
(izkoriščanje mineralne surovine tehnični kamen dolomit v pridobivalnem prostoru Červivec 2 v občini Sevnica)
(1) Predmet rudarske pravice je izkoriščanje mineralne surovine tehnični kamen dolomit v količini do 964 679 (devetsto štiriinšestdeset tisoč šesto devetinsedemdeset) kubičnih metrov v raščenem stanju.
(2) Pridobivalni prostor Červivec 2 je nov pridobivalni prostor s površinskim izkoriščanjem mineralne surovine v etažah določene višine, širine in naklona od zgoraj navzdol, pretežno z vrtanjem minskih vrtin in razstreljevanjem ter bagrskim odkopom in nakladanjem ter odvozom v separiranje na osnovni plato.  
(3) Pridobivalni prostor Červivec 2 je v katastrski občini 1395 – Telče, občina Sevnica, in obsega:
a) v celoti zemljišči s parcelnima številkama 2783/3 in 2783/5,
b) dela zemljišč s parcelnima številkama 2783/1 in 2783/7, ki ležita zahodno od poligona točk 1-2-3-4-5-6-7-8-9, pri čemer je:
– točka 1 zadnji severni lom meje med zemljiščema s parcelnima številkama 2783/4 in 2783/7 pred tromejo zemljišč s parcelnimi številkami 2783/7, 2755/3, 2783/4,
– točka 9  tromeja zemljišč s parcelnimi številkami 2783/1, 2794/2 in 2782/2,
– ostale točke pa imajo te koordinate v koordinatnem sistemu ETRS D96/TM:

Tabela 1:
	Točka
	e
	n

	2
	522135,25
	91159,81

	3
	522128,84
	91147,70

	4
	522126,66
	91128,62

	5
	522129,69
	91109,64

	6
	522130,72
	91095,05

	7
	522137,03
	91073,83

	8
	522162,39
	91050,81



(4) Pridobivalni prostor Červivec 2 sega v najglobljem delu do +392,5 metrov nadmorske višine.
(5) Pridobivalni prostor Červivec 2 obsega površino 5,1485 hektarja.
(6) Koncesija za izkoriščanje se podeli za največ 35 let. Podaljšanje rudarske pravice se lahko izvede v skladu z zakonom, ki ureja rudarstvo.
(7) Nosilec rudarske pravice mora do izteka koncesije iz prejšnjega odstavka izvesti tudi dokončno sanacijo okolja in odpraviti posledice izvajanja rudarskih del, na območjih, kjer posledic ni mogoče v celoti sanirati ali odpraviti, pa izvesti ukrepe zavarovanja, da se izključijo nevarnost za zdravje ali življenje ljudi in živali ter možni povzročitelji onesnaževanja okolja ali predvidljive škode na objektih in okolju.
(8) Rudarska pravica za izkoriščanje se podeli brez javnega razpisa pravni osebi GMP LUZAR Škocjan, nizke gradnje d.o.o., Škocjan 72, 8275 Škocjan, matična številka: 6747540000. O podelitvi rudarske pravice se izda odločba o izbiri nosilca rudarske pravice v skladu z zakonom, ki ureja rudarstvo. Rudarska pravica se podeli z dnem sklenitve koncesijske pogodbe.
(9) Drugi pogoji s področja varstva okolja, ohranjanja narave, varstva voda, varstva kulturne dediščine, varstva pred tehničnimi in drugimi nesrečami ter druge obveznosti, ki jih mora nosilec rudarske pravice izpolniti pri njenem izvajanju, so:
a) revidirani rudarski projekt za pridobitev koncesije za izkoriščanje, ki ga nosilec rudarske pravice priloži k predlogu za sklenitev koncesijske pogodbe, mora biti izdelan v skladu z zakonom, ki ureja rudarstvo, na njegovi podlagi izdanimi predpisi in določbami te uredbe. Pridobivalni prostor in njegova raba morata biti v skladu z dokumenti urejanja prostora;
b) pridobitev projektnih pogojev, soglasij, mnenj in dovoljenj pristojnih soglasodajalcev in mnenjedajalcev k rudarskemu projektu za pridobitev koncesije za izkoriščanje ter dovoljenj in drugih aktov po predpisih, ki urejajo varstvo okolja, ceste, vode, naravo, naravne vrednote, kulturno dediščino in drugo;
c) upoštevanje naravovarstvenih smernic Zavoda Republike Slovenije za varstvo narave številka 3563-0156/2026-4 z dne 22. aprila 2026, ki so objavljene na spletnih straneh ministrstva, pristojnega za rudarstvo, in bodo sestavni del odločbe o izbiri nosilca rudarske pravice za izkoriščanje;
č) pridobitev okoljevarstvenega soglasja ali sklepa v predhodnem postopku na podlagi predpisa, ki ureja presojo vplivov na okolje;
d) izdelava elaborata o zalogah in virih mineralnih surovin v enem letu od dneva podpisa koncesijske pogodbe.
(10) Projektni pogoji, soglasja, mnenja, smernice in dovoljenja iz točk b), c) in č) prejšnjega odstavka morajo biti sestavni del revidiranega rudarskega projekta za pridobitev koncesije za izkoriščanje, potrdilo o skladnosti pridobivalnega prostora in njegove rabe z dokumenti urejanja prostora iz točke a) prejšnjega odstavka pa si pred potrditvijo rudarskega projekta pridobi ministrstvo, pristojno za rudarstvo, po uradni dolžnosti.
(11) Vrste dejavnosti, ki se lahko opravljajo v zvezi z mineralno surovino, ki je predmet te uredbe:
– pridobivanje mineralne surovine,
– skladiščenje in obogatitev mineralne surovine ter
– uporaba mineralne surovine in proizvodov njene obogatitve za lastne potrebe in prodajo na trgu.
III. POGLAVJE
PREHODNA IN KONČNI DOLOČBI
10. člen
(prenehanje veljavnosti koncesijskega akta za bivši pridobivalni prostor Červivec)
Z dnem uveljavitve te uredbe preneha veljati XVII. točka 8. člena Uredbe o rudarskih pravicah za gospodarsko izkoriščanje mineralnih surovin na pridobivalnih prostorih: Paka, Mestna občina Velenje; Janežovci, Občina Destrnik; Bistrica pri Naklem, Občina Naklo; Hotovlja, Občina Gorenja vas – Poljane; Čemše, Občina Mirna Peč; Zabukovje, Občina Trebnje; Haber, Občina Luče; Vehar – 1, Občina Gorenja vas – Poljane; Godič, Občina Kamnik; Dogoše, Mestna občina Maribor; Plesk, Občina Žiri; Prepolje, Občina Starše; Krajnc, Občina Vitanje; Kotnik, Občina Vitanje; Klemenc, Občina Vitanje; Korže, Občina Vitanje; Červivec, Občina Sevnica; Grahovica, Občina Sevnica; Zavratec 1 in 2, Občina Sevnica; Lenart pri Gornjem Gradu, Občina Gornji Grad; Rudnik, Občina Kamnik in Reteče, Občina Škofja Loka (Uradni list RS, št. 39/03, 30/12, 52/16 in 10/19), se pa še uporablja, in sicer:
– na delu bivšega pridobivalnega prostora Červivec, ki ga ta uredba ne zajema, to je na delu zemljišča s parcelno številko 2783/1, katastrska občina 1395 – Telče, občina Sevnica, do izdaje odločbe o prenehanju pravic in obveznosti za ta del pridobivalnega prostora Červivec;
– na delu bivšega pridobivalnega prostora Červivec, ki ga zajema ta uredba, do sklenitve koncesijske pogodbe na podlagi 9. člena te uredbe oziroma do izdaje odločbe o prenehanju pravic in obveznosti za ta del pridobivalnega prostora Červivec, če se koncesijska pogodba na podlagi te uredbe ne sklene.
11. člen
(obveznost popolne in trajne opustitve izvajanja rudarskih del iz predhodnega koncesijskega razmerja)
(1) Če se koncesijska pogodba na podlagi 9. člena te uredbe ne sklene, mora družba GMP LUZAR Škocjan, nizke gradnje d.o.o. izvesti popolno in trajno opustitev izvajanja rudarskih del v bivšem pridobivalnem prostoru Červivec v skladu z določbami zakona, ki ureja rudarstvo, ki urejajo zapustitev rudnika v primeru prenehanja rudarske pravice pred zaključkom sanacije.
(2) Ne glede na prejšnji odstavek mora družba GMP LUZAR Škocjan, nizke gradnje d.o.o. na delu zemljišča s parcelno številko 2783/1, katastrska občina 1395 – Telče, občina Sevnica, ki je del bivšega pridobivalnega prostora Červivec, ni pa zajeto v pridobivalni prostor Červivec 2 iz 9. člena te uredbe, izvesti popolno in trajno opustitev izvajanja rudarskih del v skladu z določbami zakona, ki ureja rudarstvo, ki urejajo zapustitev rudnika v primeru prenehanja rudarske pravice pred zaključkom sanacije.
12. člen
(začetek veljavnosti)
Ta uredba začne veljati naslednji dan po objavi v Uradnem listu Republike Slovenije.


III. OBRAZLOŽITEV
K 1. členu
Ta člen določa vsebino predpisa.
K 2. členu
S tem členom se določa, da ob neskladju med določbami te uredbe in koncesijske pogodbe veljajo določbe te uredbe.
K 3. členu
Ta člen v prvem odstavku vsebuje navezavo na druge predpise, ki jih je potrebno upoštevati med izvajanjem rudarske pravice in opustitvijo izvajanja rudarskih del. Namenjen je seznanjanju nosilca rudarske pravice, da se pri izvajanju rudarskih del ne ravna samo po določbah zakona, ki ureja rudarstvo in predpisih, izdanih na njegovi podlagi,  ampak posamezne vsebine urejajo drugi predpisi (npr. priključek na javno cesto mora biti izveden tudi skladno s predpisi, ki urejajo ceste, pri poseku gozda na območju pridobivalnega prostora in morebitni izdelavi gozdne ceste na pristopnem zemljišču je potrebno upoštevati določbe predpisov, ki urejajo gozdove itd.).
Drugi odstavek tega člena določa dodatne zahteve, ki jih mora nosilec rudarske pravice zagotoviti in s katerimi se dosežejo racionalna raba virov s čim manj vplivi na naravo in okolje ter varno delo.
Poleg določb prej navedenih predpisov daje pravno podlago za zahteve iz tega člena tudi sedmi odstavek 72. člena ZRud-1.
K 4. členu
Ta člen napotuje nosilca rudarske pravice za izkoriščanje k zagotavljanju varnosti in zdravja pri delu v skladu z zakonom, ki ureja rudarstvo. Ta določa različne pogoje in ukrepe za zagotavljanje varnosti in zdravja pri delu, prav tako pa v 7. členu napotuje na subsidiarno uporabo določb zakona, ki ureja varnost in zdravje pri delu, sedmi odstavek 72. člena ZRud-1 pa tudi na druge predpise.
K 5. členu
Ta člen nosilca rudarske pravice napotuje na poročanje v skladu s predpisi, ki takšno poročanje predvidevajo.
K 6. členu
Ta člen nosilca rudarske pravice seznanja s finančnimi obveznostmi, ki izhajajo iz 52. člena ZRud-1.
K 7. členu
Ta člen nosilca rudarske pravice seznanja z možnostjo prenehanja koncesijskega razmerja in koncesijske pogodbe ter v zvezi s tem napotuje na upoštevanje določb ZRud-1.
K 8. členu
Ta člen nosilca rudarske pravice seznanja z možnostjo odvzema rudarske pravice ter v zvezi s tem napotuje na upoštevanje določb ZRud-1.
K 9. členu
Ta člen natančneje določa predmet koncesije, in sicer ime pridobivalnega prostora, vrsto in količino mineralne surovine, ki se lahko izkorišča na podlagi tega koncesijskega akta, vrsto koncesije, lokacijo, tlorisni obseg in površino pridobivalnega prostora ter največjo dopustno globino izkoriščanja, največje obdobje, za katero se lahko podeli koncesija, obveznost izvedbe dokončne sanacije do izteka koncesijske pogodbe, podelitev rudarske pravice brez javnega razpisa, nosilca tako podeljene rudarske pravice, druge pogoje, ki jih mora nosilec rudarske pravice izpolniti pri njenem izvajanju, zahteve pri izdelavi rudarskega projekta za pridobitev koncesije za izkoriščanje ter vrste dejavnosti, ki se lahko opravljajo v zvezi s pridobljeno mineralno surovino.
Predvideni pridobivalni prostor Červivec 2 je v katastrski občini 1395 – Telče, občina Sevnica. Na Prilogi 1 je pridobivalni prostor prikazan na katastrski podlagi, na Prilogi 2 pa na kastratski in topografski podlagi.
[image: ]
Slika 1: Červivec 2 - katastrska podlaga
[image: ]
Slika 2: Červivec 2 - katastrska in topografska podlaga
Pridobivalni prostor Červivec 2 predstavlja nov pridobivalni prostor s površinskim izkoriščanjem mineralne surovine v etažah določene višine, širine in naklona od zgoraj navzdol, pretežno z vrtanjem minskih vrtin in razstreljevanjem ter bagrskim odkopom in nakladanjem ter odvozom v separiranje na osnovni plato.
K 10. členu
S tem členom se ureja prenehanje veljavnosti koncesijskega akta za bivši pridobivalni prostor Červivec ter podaljšanje njegove uporabe do sklenitve koncesijske pogodbe za pridobivalni prostor Červivec 2 po tej uredbi oziroma do izvedbe končne sanacije.
Na Sliki 3 sta zaradi primerjave skupaj prikazana bivši pridobivalni prostor Červivec in predvideni pridobivalni prostor Červivec 2.
[image: ]
Slika 3: Červivec in Červivec 2
K 11. členu
Ta člen napotuje družbo GMP LUZAR Škocjan, nizke gradnje d.o.o., da ji v primeru, da koncesijske pogodbe po tej uredbi morda ne bi sklenila, ostaja obveznost sanacije bivšega pridobivalnega prostora Červivec, v vsakem primeru pa mora sanirati tisti del bivšega pridobivalnega prostora Červivec, ki ga nov pridobivalni prostor Červivec 2 ne zajema.
K 12. členu
Ta člen določa, da ta uredba začne veljati naslednji dan po objavi v Uradnem listu Republike Slovenije.

